**Noorte hobikardisarja EAL KARDISPORDI TULEVIKUTÄHT (KT22) reeglid**

**PEATOETAJA: LaitseRallyPark**

**SISUKORD**

1. **KALENDERPLAAN**
2. **VÕISTLUSTELE REGISTREERUMINE ja VÕISTLUSTE TOIMUMISAJAD**
3. **OSAVÕTUTASUD**
4. **VÕISTLEJAD**
5. **ÜLDISED TINGIMUSED**
6. **ÜLDINE OHUTUS**
7. **SIGNAALLIPPUDE TÄHENDUS**
8. **ÜLDISED SÕIDUREEGLID RAJAL**
9. **MÖÖDASÕIT**
10. **RINGIGA MÖÖDASÕIT**
11. **KARDI PEATAMINE VÕIDUSÕIDU AJAL**
12. **REEGLID MÄÄRUSTEVASTASE SÕIDU VÄLTIMISEKS**
13. **OSAVÕTJATE KOOSOLEK**
14. **VÕISTLUSSÕIDU VÕI TREENINGSÕIDU PEATAMINE**
15. **STARDIRIVI**
16. **STARDIPROTSEDUUR**
17. **FINIŠ**
18. **SOOJENDUSSÕIDUD**
19. **KVALIFIKATSIOONISÕIDUD**
20. **FINAALSÕIDUD**
21. **TULEMUSED**
22. **AUTASUSTAMINE**
23. **VÕISTLUSMÄÄRUSTE KOHALDAMINE JA TÕLGENDAMINE**

Kardispordi Tulevikutäht on Eesti Autospordi Liidu noortele autosportlastele suunatud programm, mille eesmärgiks on pakkuda noortele võimalikult lihtsat ja taskukohast võimalust autosporti sisenemiseks ja esimesteks sammudeks teel suurde autosporti.

Kardispordi Tulevikutähe programmis võisteldakse esmaste kardispordikogemuste hankimiseks võrdsetel hobikartidel ja erinevatel radadel.

1. **KALENDERPLAAN**
   1. KT22  sarja kalenderplaan on järgmine:

I etapp 22.08.2022 Lange Motokeskuses Tartumaal (mandaat kl 15-16, võistlused kl 16)

II etapp 30.08.2022 Unibet Kardikeskuses Tallinnas, Laagris (mandaat kl 15-16, võistlused kl 16)

III etapp 11.09.2022 LaitseRallyPark, Saue vallas, Harjumaal (mandaat kl 11-12, võistlused kl 12)

* 1. Sarja peakorraldaja on EAL Sport OÜ ([info@autosport.ee](mailto:info@autosport.ee), tel +372 510 8469 )

1. **VÕISTLUSTE REGISTREERIMINE ja TOIMUMISAJAD**
   1. KT22 peetakse kolmeetapilise võistlussarjana. Korraldajatel on õigus vajadusel muuta kuupäevi ja etappide toimumiskohti. Võistluste täpne ajakava avaldatakse iga võistluse kohta eraldi aadressil <https://uus.autosport.ee/sport/kart/>
   2. Registreerimine toimub <https://uus.autosport.ee/sport/kart/> kaudu.
2. **OSAVÕTUTASUD**
   1. Eelregistreerumine etapil osalemiseks suletakse 2 päeva enne võistluste algust. Vabade kohtade olemasolu korral saab erandkorras registreeruda ka kohapeal. Osavõtja loetakse registreerunuks pärast osalustasu maksmist EAL Sport OÜ arveldusarvele EE167700771004276606 LHV pangas (selgitus: KT22 I/II/III etapp + võistleja nimi).
   2. Osavõtutasu eelregistreerimisel 60 eurot. Osavõtutasu sisaldab võistlussõite kardikeskuste hobikartidel ja koha peal pakutavat minimaalselt ohutusvarustust (kiiver). Täiendava ohutusvarustuse (kaelakaitse, ribikaitse, kindad, saapad, kombinesoon) kasutamine võistleja isikliku varustusena on soovitatav.
   3. Osavõtutasu kohapeal sularahas makstes 75 eurot.
   4. Võistlustele mitteilmumisel osavõtumaksu ei tagastata (osavõtutasu võidakse üle kanda järgmisele etapile)
3. **VÕISTLEJAD**
   1. Võistlejate vanuse ülempiir on 13 aastat. Vanuse alampiiri määratud ei ole, kuid võistlema lubatakse vaid need noored, kelle kasv võimaldab takistusteta ja ohutult kardi juhtimisseadmete käsitlemist ja kelle sõiduoskused on minimaalselt piisavad selleks, et endale ja kaasvõistlejatele ohutult võistleda. Nimetatud asjaolude üle otsustab võistluste korraldaja koostöös kardikeskuste instruktoritega.
   2. Eraldi arvestuses ja auhindadele võimaldatakse osavõttu ka 14-15 aasta vanustele võistlejatele.
   3. Võistelda saavad ainult need võistlejad, kes pole varem osa võtnud kardispordi Eesti meistrivõistlustest, Prokart Eesti või Postimees Sport karikasarja võistlustest.
   4. Varasema või kehtiva EAL võistlejalitsentsi olemasolu ei ole takistuseks.
4. **ÜLDISED TINGIMUSED**
   1. Kardid loositakse eraldi nii soojendussõidu, kvalifikatsioonide kui finaalsõitude jaoks.
   2. Kõik kvalifikatsioonide ja finaalsõitude tulemused, samuti kõik võistluste ametlike isikute otsused avaldatakse võistluste ametlikul teadetetahvlil võistluskohas ja aplikatsioonis Sportity.
5. **ÜLDINE OHUTUS**

**Kõik rajahaldajate poolt kehtestatud ohutusnõuded on kohustuslikud kõigile võistlejatele.**

* 1. Võistlejatel on rangelt keelatud võistlusrajal kardiga sõita vastu liikumissuunda, välja arvatud juhul, kui see on möödapääsmatult vajalik kardi kõrvaldamiseks ohuolukorrast.
  2. Rajapiirdest võib võistlejat välja aidata kohtunik.
  3. Võistleja, kelle kardil on sõidu ajal tekkinud ohtlik tehniline rike, on kohustatud ohutuse tagamiseks võistlusrajalt esimesel võimalusel lahkuma.
  4. Iga võistleja, kes soovib võistlusrajalt lahkuda, peab oma kavatsusest käe püsti tõstmisega märku andma ning boksi sõitmisel tagama ohutuse.
  5. Võistleja peab tundma signaallippe, teadma nende tähendust ja täitma kõiki käesolevas juhendis nimetatud ohutusnõudeid. Võistluste korraldaja viib enne võistlustele lubamist võistlejaga läbi testi, millega kontrollitakse tema ohutusalaseid teadmisi. Juhul kui need ei ole piisavad, võib võistluste juht keelata võistlejal osalemise võistlustel.
  6. Võistlejad peavad osaledes soojendussõitudes, kvalifikatsioonides ja finaalsõitudes kandma nõutavat varustust (kinnirihmatud kiiver, kinnised jalatsid, pikkade säärtega püksid ja pikkade varrukatega pluus või muu pikkade varrukatega rõivas. Nõude täitmist kontrollib korraldaja, kellel on nõude mittetäitmisel õigus võistleja võistlussõidust kõrvale jätta. Soovituslik on kasutada kaelakaitset ja ribivesti.

1. **SIGNAALLIPPUDE TÄHENDUS**
   1. Märguanded signaallippudega, mida annab võistluste juht või stardi- finišikohtunik stardijoonel:
      1. Stardilipp:

Roheline lipp. Stardikäskluseks on lipu järsk allalangetamine.

* + 1. Finišilipp:

Ruuduline lipp. Sõidu lõppemise märguanne antakse ruudulise lipu lehvitamisega..

* + 1. Must lipp:

Lippu kasutatakse, kui võistlejale on vaja teada anda, et ta peab järgmisel ringil peatuma boksis.

* + 1. Mustvalge diagonaallipp:

Lippu näidatakse võistlejale ainult ühe korra, et anda talle teada hoiatusest ebasportliku käitumise eest rajal.

* 1. Rajakohtunike poolt antavad märguanded:
     1. Kollane lipp:

Võistlejatele antakse märku ohust rajal. Lippu nähes aeglusta, möödasõit on keelatud. Valmistu sõidusuuna muutmiseks, sest rajal või rajapeenral on takistus. Kollase lipu mõjupiirkonna lõpetab roheline lipp.

* + 1. Sinine lipp:

Seda lippu näidatakse ringiga mahajäänud sõitjale, kes ei tohi kiiremat sõitjat takistada ja peab lubama tal esimesel võimalusel ohutult mööduda..

* + 1. Punane lipp:

Punane lipp peatab võistluse ja kõik võistlejad peavad viivitamatult ja aeglaselt sõites suunduma boksi.

1. **ÜLDISED SÕIDUREEGLID RAJAL**
   1. Igasugune sõit rajal võib toimuda ainult võistlussuunas.
   2. Kurvides ja nendele eelnevatel ja järgnevatel rajalõikudel võib sõita vabalt valitud trajektooril.
   3. Mitme kardi üheaegsel liikumisel samal rajalõigul on trajektoori valiku eesõigus eessõitjal. Eessõitja eelisõigus kaob, kui talle järgnenud võistleja kart on jõudnud eessõitva kardi kõrvale. Kõrvalejõudmise asendiks on eessõitva kardi tagarataste ja tagasõitva kardi esirataste jõudmine ühele sirgele.
   4. Kõrvutisõitmisel nii sirgetel kui kurvides peavad mõlemad võistlejad tagama kaassõitjale võimaluse rajal püsimiseks (piisava laiusega rajakoridori).
   5. Tõsiste sõiduvigade kordumine või kardi üle kontrolli kaotamine (näit. rajalt väljasõit) võib süüdlasele kaasa tuua eemaldamise.
   6. Sõitja, kes on otsustanud rajalt remondi- või hooldusalasse sõita, peab sellest varakult (käe tõstmisega) teisi sõitjaid informeerima ja tagama kaasvõistlejate ohutuse.
2. **MÖÖDASÕIT**
   1. Möödasõit on lubatud mõlemalt poolt.
   2. Enda taga olevat võistlejat võib "katta" muutes sirge jooksul trajektoori vaid ühe korra. Ees vingerdamine toob kaasa musta lipu.
   3. Kaasvõistleja surumine rajalt välja või rajapiiretesse on keelatud.
3. **RINGIGA MÖÖDASÕIT**
   1. Otsekohe, kui raja sirgel osal on kiirem kart eessõitjale järele jõudnud, peab eessõitja andma teed kiiremale, hoidudes rajaserva ja vabastades ideaaltrajektoori.
   2. Kui aeglasem eessõitja ei märka kiiremat või ei lase tal mööduda, informeerivad rajakohtunikud aeglasemat võistlejat siniste lippudega. Võistlejat, kes ei allu sellele märguandele, võidakse karistada hoiatusega. Korduv siniste lippudega antava signaali ignoreerimine võib kaasa tuua antud võistleja eemaldamise.
4. **KARDI PEATAMINE VÕIDUSÕIDU AJAL**
   1. Võistleja, kes soovib rajalt ära sõita, peab sellest teisi varakult informeerima (ülestõstetud käega) ning eemalduma rajalt ohutuse seisukohalt sobivaimas kohas.
5. **REEGLID MÄÄRUSTEVASTASE SÕIDU VÄLTIMISEKS**
   1. Määrustevastased sõiduvõtted toovad kaasa võistluste ebaausaid tulemusi ja loovad ohuolukordi rajal.
   2. Määrustevastaseks sõiduks loetakse järgmised olukorrad:
      1. sõitja „rammis“ (sõitis otsa) kaasvõistlejale tagant või küljelt;
      2. sõitja ei allunud signaallipuga antud korraldusele;
      3. sõitja põhjustas kokkupõrke;
      4. sõitja surus teise sõitja rajalt välja;
      5. sõitja tõkestas reeglitevastaselt teise sõitja põhjendatud möödumismanöövrit;
      6. sõitja „kattis“ muutis sõidujoont ühel sirgel üle ühe korra;
   3. Kui võistluste kohtunikud tuvastavad määrustevastase sõidu, annab kohtunik sõitja hoiatamiseks märku hoiatuslipuga. Kui määrustevastane sõit leidis aset võistluste lõppfaasis ning hoiatust lipumärguandena ei jõuta sõitjale edastada, siis antakse hoiatus võistlussõidu lõppedes suuliselt.
   4. Kui sõitja kordab määrustevastast sõitu, kas samas või järgmises võistlussõidus, siis eemaldatakse ta musta lipuga sõidust. Peatamise põhjus teatatakse sõitjale hooldusalasse jõudmisel. Kui määrustevastane sõit leidis aset võistluste lõppfaasis ning lipumärguannet ei jõuta sõitjale edastada, siis tühistatakse sõitja tulemus selles sõidus peale sõidu lõppu.
   5. Kui eemaldatud võistleja sõitis samas sõidus kiireima ringi, jääb teenitud boonuspunkt alles, v.a juhul, kui kohtuniku otsusena oli konkreetne kiireim ring ise sõidetud reeglitevastaselt.
   6. Kui määrustevastane sõit on tuvastatud, siis võib kohtunik vastava otsuse vastu võtta ka sõitjat küsitlemata.
   7. Kui määrustevastane sõit leidis aset kvalifikatsioonsõidu ajal, tühistab võistluste juht/žürii võistleja kvalifikatsioonsõidus saavutatud kolme parima ringi ajad.
   8. Võistluste juhi või žürii otsus määrustevastaseid sõiduvõtteid kasutanud võistleja kohta on lõplik ja ei kuulu protestimisele.
   9. Korduva määrustevastase sõidu või ebasportliku käitumise korral on korraldajatel õigus võistleja osalemine hooaja järgnevatel etappidel keelustada.
6. **OSAVÕTJATE KOOSOLEK**
   1. Koosolek toimub vahetul enne etapi algust võistluspaigas.
   2. Koosoleku eesmärk:
      1. teavitada registreerijaid ja sõitjaid võidusõidu läbiviimist puudutavatest spetsiifilistest punktidest võistlusjuhendis;
      2. teavitada neid üldistest ja spetsiifilistest ohutusnõuetest rajal;
      3. anda selgitusi reeglite tõlgendamisega seonduva kohta;
   3. Koosolek viiakse läbi alati enne soojendussõite. Erakorralisi koosolekuid peetakse vastavalt vajadusele.
   4. Kõikide sõitjate ja lapsevanemate kohalviibimine koosolekul on kohustuslik.
7. **SÕIDU PEATAMINE**
   1. Kui sõidu peatamise signaal on antud treeningsõidu ajal, langetavad kõik kardid koheselt kiiruse ja suunduvad aeglaselt tagasi boksiteele. Kõik rajale jäetud kardid eemaldatakse.
   2. Kui sõidu peatamise signaal on antud finaalsõitude ajal, peavad kõik kardid koheselt langetama kiiruse ja suunduma tagasi boksiteele arvestades et:
      1. sõidu tulemuseks loetakse paremusjärjestust peatumissignaalile eelnenud ringi lõppedes;
      2. ilmastikutingimused või olud rajal võivad olla muutnud võimatuks suure kiirusega sõitmise rajal;
8. **STARDIRIVI**
   1. Kvalifikatsioonsõidu lõppedes avaldatakse ametlikud kvalifikatsioonsõidu tulemused ja stardijärjekord.
   2. Stardirivi määrab võistlejate poolt kvalifikatsioonsõidus saavutatud paremusjärjestus. Juhul, kui üks või mitu sõitjat on saavutanud võrdse parima ringiaja, määratakse nendevaheline stardijärjekord paremuselt teise ringiaja järgi jne.
9. **STARDIPROTSEDUUR**
   1. Stardikäsklus antakse tulede või rohelise lipuga.
   2. Stardiprotseduuri tüüp on paigaltstart.
   3. Korduva valestardi korral võib stardikohtunik katkestada stardiprotseduuri ja teavitada sellest võistluste juhti. Võistluste juht võib süüdi olnud võistlejat karistada 10 sekundilise ajatrahviga või võistlussõidust kõrvaldamisega. Uus start antakse viivitamatult.
   4. Stardis „varastamise“ ja stardi takistamise eest saab võistlejat kohtuniku otsusel karistada „stop & go“ (boksiteelt läbisõit kohtuniku poolt fikseeritud peatumisega boksis) karistusega, mis antakse musta lipu ja võistleja numbriga.
   5. Paigaltstart stardifooriga: kogunemisringi lõpus võtavad kardid sisse oma stardikohad. Kõik tuled stardifooris on välja lülitatud. Stardikohtunik lülitab sisse stardifoori punase tule (punased tuled), stardisignaali annab stardikohtunik lülitades punased tuled 4 sekundi jooksul käsitsi välja või kustuvad nad automaatselt 4 sekundi pärast. Stardihetk on kõigi punaste tulede kustuymise hetk. Kui võistleja ei saa startida, peab ta jääma oma karti ja tõstma selle märgiks käe.
   6. Paigaltstart stardilipuga: kogunemisringi lõpus võtavad kardid sisse oma stardikohad. Kui kõik kardid on liikumatult oma kohtadel, tõstab stardikohtunik stardilipu aeglaselt pea kohale. Stardisignaali annab stardikohtunik stardilipu järsu allarabakuga hiljemalt 4 sekundi jooksul alates lipu tõstmisest. Kui võistleja ei saa startida, peab ta jääma oma karti ja tõstma selle märgiks käe.
   7. Kordusstardi andmise aja otsustab võistluste juht. Start antakse võimalikult kiiresti.
10. **FINIŠ**
    1. Võidusõidu lõppu tähistav signaal antakse finišijoonel niipea, kui juhtiv kart on selle ületanud, olles läbinud kogu võistlusdistantsi.
    2. Kui mingil põhjusel võidusõidu lõppu tähistava signaali andmisega hilinetakse, loetakse võidusõit lõppenuks hetkel, mil ta oleks pidanud lõppema (määravaks on võistluse ajaline kestus), kui poleks toimunud hilinemist.
    3. Pärast võidusõidu lõppu tähistava signaali saamist suunduvad kõik kardid otse, ilma peatumata boksi.
    4. Et finišeerimine loetaks toimunuks, peab võistleja ületama finišijoone oma kardis istudes.
11. **SOOJENDUSSÕIDUD**
    1. Soojendussõitude koosseisud määratakse esimesel etapil loosiga.
    2. Teisel ja kolmandal etapil on soojendussõidu koosseisude määramisel aluseks hooaja jooksev punktitabel.
    3. Punktitabelisse mittekuuluvad sõitjad (eelnevalt mitte osalenud sõitjad paigutatakse automaatselt kõige nõrgemasse soojendussõidu gruppi.
    4. Kardid määratakse igaks soojendussõiduks loosimise teel.

**19. KVALIFIKATSIOONISÕIDUD**

* 1. Kvalifikatsioonisõitude koosseisud määratakse soojendussõitude paremusjärjestuse alusel. Järjestuse määrab võistleja poolt soojendussõidus saavutatud parim ühe ringi läbimise aeg.
  2. Kardid määratakse igaks kvalifikatsioonisõiduks loosimise teel.

**20. FINAALSÕIDUD**

* 1. Finaalsõitude koosseisud määratakse kvalifikatsioonisõitude paremusjärjestuse alusel. Järjestuse määrab võistleja poolt kvalifikatsioonsõidus saavutatud parim ühe ringi läbimise aeg.
  2. Finaalsõitude arv sõltub etapi osavõtjate arvust. Finaalidesse jagunetakse kvalifikatsioonisõitude paremusjärjestuse alusel järgmiselt:
     1. A-finaalis sõidavad 7 kvalifikatsiooni parimat + B-finaali 2 esimest
     2. B-finaalis sõidavad kvalifikatsioonisõitude 8.-14. koha saavutanud + C-finaali 2 esimest
     3. C-finaalis sõidavad kvalifikatsioonisõitude 15.-21. koha saavutanud + D-finaali 2 esimest
     4. D-finaalis sõidavad kvalifikatsioonisõitude 22.-28. koha saavutanud + D-finaali 2 esimest jne
  3. Kardid määratakse igaks finaalsõiduks loosimise teel.

1. **TULEMUSED**
   1. Sarja võitja tiitel antakse sõitjale, kes kogub etappide kokkuvõttes suurima arvu punkte.
   2. Punkte antakse:
      1. iga etapi 15 paremale järgmiselt: 25, 20, 16, 13, 12, 10, 9, 8, 7, 6, 5, 4, 3, 2, 1
      2. kvalifikatsioonsõidu võitjale 1 lisapunkt;
      3. finaalsõitude kiireima ringi sõitjale 1 lisapunkt.
   3. Arvesse lähevad kõikide etappide tulemused.
   4. Punktisummade võrdsuse korral määrab sarja omavahelise paremusjärjestuse finaalsõitude paremate kohtade võrdlus (I, II, III, jne.). Absoluutse võrdsuse korral määrab järjestuse viimase etapi paremusjärjestus.
2. **AUTASUSTAMINE**
   1. Autasustatakse iga etapi kolme parimat võistlejat ja hooaja kolme parimat kahes arvestuses (kuni 13 aasta vanused ja 14-15 aasta vanused võistlejad).
   2. Korraldaja võib välja panna lisa- ja eriahiundu.
3. **VÕISTLUSMÄÄRUSTE KOHALDAMINE JA TÕLGENDAMINE**
   1. Korraldajal on õigus muuta määruseid hooaja jooksul vastavalt vajadusele.